Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ σε ότι αφορά τις εισαγωγές σάκων από πολυαιθυλένιο ή πολυπροπυλένιο καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 9 Οκτωβρίου 2002, η Επιτροπή, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (ΕΕ C 243, 9.10.2002, σ. 10), ανήγγειλε την έναρξη επανεξέτασης ενόψει της λήξης ισχύος των μέτρων αντιντάμπινγκ, που εφαρμόζονται στις εισαγωγές στην Κοινότητα, σάκων από πολυαιθυλένιο ή πολυπροπυλένιο καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης. Το αίτημα για την εν λόγω επανεξέταση υποβλήθηκε από την European Association for Textile Polyolefins (EATP).

2. Με επιστολή της, με ημερομηνία 22 Οκτωβρίου 2003 προς την Επιτροπή, η EATP ανακάλεσε επισήμως την αίτηση επανεξέτασης.

3. Η συνημμένη πρόταση κανονισμού του Συμβουλίου βασίζεται σε στοιχεία σύμφωνα με τα οποία η συνέχιση των μέτρων δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

4. Πραγματοποιήθηκαν διαβουλεύσεις με τη συμβουλευτική επιτροπή στις 17 Νοεμβρίου 2003 και όλα τα κράτη μέλη διετύπωσαν ευνοϊκή γνώμη.

5. Επομένως, προτείνεται στο Συμβούλιο να εγκρίνει τη συνημμένη πρόταση κανονισμού του Συμβουλίου.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ σε ότι αφορά τις εισαγωγές σάκων από πολυαιθυλένιο ή πολυπροπυλένιο καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχoντας υπόψη:

τη συνθήκη για την ίδρυση της Ευρωπαϊκής Κoινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] και, ιδίως, το άρθρο 9 και το άρθρο 11 παράγραφος 2,

[1] ΕΕ L 56, της 6.3.1996, σ. 1, κανονισμός όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305, της 7.11.2002, σ. 1).

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας εξής:

Α. ΔΙΑΔΙΚΑΣΙΑ

(1) Μετά τη δημοσίευση ανακοίνωσης για την επικείμενη λήξη των ισχυόντων μέτρων αντιντάμπινγκ επί των εισαγωγών σάκων καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης [2], η Επιτροπή, στις 8 Ιουλίου 2002, έλαβε αίτηση επανεξέτασης των εν λόγω μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου ("βασικός κανονισμός").

[2] ΕΕ C 10, 12.1.2002, σ.2 και ΕΕ C 16, 19.1.2002, σ.2

(2) Η αίτηση υποβλήθηκε από την European Association for Textile Polyolefins ("EATP") εξ ονόματος των παραγωγών της Κοινότητας, οι οποίοι αντιπροσωπεύουν το 32,03% του συνόλου της κοινοτικής παραγωγής σάκων από πολυαιθυλένιο ή πολυπροπυλένιο.

(3) Η αίτηση περιελάμβανε εκ πρώτης όψεως επαρκή αποδεικτικά στοιχεία για το ότι η λήξη των μέτρων είναι πιθανό να οδηγήσει στη συνέχιση ή στην επανάληψη του ζημιογόνου ντάμπινγκ, τα οποία θεωρήθηκαν επαρκή για να δικαιολογήσουν την έναρξη επανεξέτασης ενόψει της λήξης των μέτρων.

(4) Ως εκ τούτου, η Επιτροπή, μετά από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης [3], άρχισε επανεξέταση ενόψει της λήξης των μέτρων αντιντάμπινγκ που εφαρμόζονται στις εισαγωγές στην Κοινότητα σάκων από πολυαιθυλένιο ή πολυπροπυλένιο, που επί του παρόντος υπάγονται στους κωδικούς ΣΟ 6305 32 81, 6305 33 91, ex 3923 21 00, ex 3923 29 10 και ex 3923 29 90, καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης .

[3] ΕΕ C 243, 9.10.2002, σ.10

(5) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής, τους αντιπροσωπευτικούς χρήστες και τους κοινοτικούς παραγωγούς. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας.

Β. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Η EATP, με επιστολή προς την Επιτροπή, με ημερομηνία 22 Οκτωβρίου 2003, ανακάλεσε επίσημα την αίτησή της για επανεξέταση ενόψει της λήξης ισχύος των μέτρων αντιντάμπινγκ, που εφαρμόζονται στις εισαγωγές σάκων από πολυαιθυλένιο ή πολυπροπυλένιο καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης.

(7) Σύμφωνα με τα άρθρα 9 παράγραφος 1 και 11 παράγραφος 2 του βασικού κανονισμού, η διαδικασία περατούται σε περίπτωση ανάκλησης της αίτησης, εκτός εάν κρίνεται ότι η περάτωσή της δεν είναι προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία, σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Ωστόσο, καμία παρατήρηση δεν υποβλήθηκε από τα ενδιαφερόμενα μέρη. Κατά συνέπεια, δεν υπάρχουν ενδείξεις ότι η περάτωση των μέτρων δεν θα ήταν προς το συμφέρον της Κοινότητας.

(9) Ως εκ τούτου, συμπεραίνεται ότι πρέπει να περατωθεί η διαδικασία αντιντάμπινγκ όσον αφορά τις εισαγωγές στην Κοινότητα σάκων από πολυαιθυλένιο ή πολυπροπυλένιο, καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης, και να καταργηθούν τα ισχύοντα μέτρα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα μέτρα αντιντάμπινγκ όσον αφορά τις εισαγωγές σάκων από πολυαιθυλένιο ή πολυπροπυλένιο, που επί του παρόντος υπάγονται στους κωδικούς ΣΟ 6305 32 81, 6305 33 91, ex 3923 21 00 (κωδικός TARIC: 3923 21 00*10), ex 3923 29 10 (κωδικός TARIC: 3923 29 10*10) και ex 3923 29 90 (κωδικός TARIC: 3923 29 90*10), καταγωγής Λαϊκής Δημοκρατίας της Κίνας, Ινδίας, Ινδονησίας και Ταϊλάνδης, καταργούνται και περατούται η διαδικασία σε ότι αφορά τις εισαγωγές αυτές.

Άρθρο 2

Ο παρών κανονισμός τίθεται σε ισχύ την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος